གནའ་བོའི་བོད་སྐད་དུ་འདོགས་ཅན་རྣམས་གོ་རིམ་བཞིན་ཕྲལ་ནས་བཀླག་དགོས་ཏེ།བྱིས་འཇུག་ཏུ།གང་དང་གང་ལ་གང་བཏགས་པ།།གོ་རིམ་བཞིན་དུ་གནས་ནས་འབྱུང་།།ཞེས་དང་།གལ་ཏེ་མི་ཕྱིན་གྱུར་པ་ནི།།ཡི་གེ་ཕྲལ་ཞིང་བརྗོད་པར་བྱ།།དཔེར་ན་གྲ་ལ་ག་ར་འམ།།སྒྲ་ལ་སྒ་ར་ཇི་བཞིན་དུ།།ཞེས་སོགས་འཁོད་འདུག་མོད།ལོ་ངོ་སྟོང་གི་རིང་ལ་མིང་གཞི་དང་འདོགས་ཅན་གཉིས་འཕྲལ་མྱུར་གྱིས་བསྡེབས་བསྡེབས་པས་ན།གཞི་འདོགས་གཉིས་ཀྱི་སྒྲ་གང་རུང་ཞིག་ཉམས་ནས་མེད་པའམ།གཞི་འདོགས་གཉིས་སྒྲ་གཅིག་ཏུ་འདྲེས་ནས་གྲུབ་པར་སོགས་སྣང་བས་འདིར་ཡུལ་ཤུལ་ཁ་སྐད་དུ་འདོགས་ཅན་རྣམས་སྒྲ་གང་དང་གང་དུ་འགྱུར་བར་ཅུང་ཙམ་དཔྱད་པར་བྱ།